Kyk: Sentrale vuurwapenregister ŉ gemorsDokumente word op enige oppervlakte staangemaak by die kantore van die sentrale vuurwapenregister. (Foto: Verskaf). ŉ Drastiese ingryping by die sentrale vuurwapenregister (SVR) is nodig om die chaos wat betref dokumentasie en kantoorgeriewe aan te spreek en die proses te verander. Só sê dr. Pieter Groenewald, leier van die VF Plus, ná ŉ besoek deur die parlementêre komitee vir polisie aan die SVR se kantoor die afgelope naweek. Foto’s van derduisende dokumente wat in hope op elke denkbare oppervlak in die kantoor se vertrekke en gange gestapel is, is op sosiale media gedeel. Volgens Groenewald is daar tans ŉ agterstand van ongeveer 250 000 aansoeke om vuurwapenlisensies wat wag om verwerk te word. Dokumente staan opgestapel in die gange van die sentrale vuurwapenregister se kantore. (Foto: Verskaf). “Daar is geen behoorlike liasseerstelsel nie. Rotte hardloop rond in die gebou en aansoeke word met die hand hanteer weens ŉ gebrekkige rekenaarstelsel. ŉ Onreg word teen vuurwapeneienaars en -handelaars gepleeg wat aansoeke om lisensies en bevoegdheidsertifikate betref,” het Groenewald aan Maroela Media gesê. Andrew Whitfield, die DA se skaduminister vir polisie, sê die hele aansoekproses moet dringend aanlyn geskuif word. “Dit is duidelik dat die vuurwapenregister heeltemal wanfunksioneel is en nie sy wetlike mandaat kan nakom nie.” Volgens Whitfield is daar ŉ tekort aan personeel en is die hele gebou waaruit die register bedryf word, boonop onveilig verklaar. “Die polisie het aan ons gesê dat aansoeke om vuurwapenamnestie op ŉ hoop op die vloer gestapel word. As jy dus eerste aansoek gedoen het om amnestie, gaan jou aansoek waarskynlik laaste verwerk word.” Die polisie het in Februarie aan die parlementêre komitee bekendgemaak dat slegs 4% (2 059) van die 50 962 aansoeke om vuurwapenamnestie wat in die 2019-’20-boekjaar ingedien is, gefinaliseer is. Van die 30 356 aansoeke wat tydens die 2020-’21-boekjaar ingedien is, is slegs 280, of 0,9%, afgehandel. “Duisende Suid-Afrikaners is blootgestel terwyl hulle wag op die afhandeling van hul aansoeke om vuurwapenlisensies. Dit is onaanvaarbaar,” sê Whitfield.